**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 19.04.2023 ora 08.00 – 20.04.2023, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 20.04.2023, ora 08.00**

**RÂURI:**

**Debitele au fost în creștere,** datorită precipitațiilor căzute în interval, cedării apei din stratul de zăpadă, în zonele montane, și propagării, pe râurile din bazinele Bârlad și Prut, bazinele superioare ale râurilor Bega Veche și Timiș şi pe râurile din Dobrogea, iar pe cursurile inferioare ale Bârzavei, Carașului, Nerei și Cernei, creșterile s-au datorat numai propagării.

Pe râurile din bazinele hidrografice Jiu, Olt, Vedea, Argeș și Ialomița, debitele au fost staționare, iar pe celelalte au fost,în general, în scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (peste normalele lunare) pe râurile din bazinele hidrografice: Someșul Mare, Someșul Mic, Crasna, Bârzava, Caraș, Nera, Cerna, Prahova, Siret (exceptând Bârladul și cursul inferior al Trotușului), afluenții Prutului și cursul superior al acestuia.

Se situează peste **COTELE DE ATENȚIE** râul lastația hidrometrică Măgura – Cârjoaia (180+25)-jud. IS.

În interval au fost emise trei **ATENȚIONăRI HIDROLOGICE** pentru fenomene imediate.

Este în vigoare **ATENȚIONAREA HIDROLOGICă** **nr. 40** din 18.04.2023 până la ora 12:00.

**Debitele vor fi în creștere,** ca urmare a precipitațiilor prognozate, cedării apei din stratul de zăpadă în zonele montane și propagării, pe râurile din bazinele hidrografice: Argeș, Vedea, Ialomița, Buzău, Siret, Bârlad, Prut, în bazinul mijlociu și inferior al Oltului şi pe râurile din Dobrogea.

Pe celelalte râuri debitele vor fi în scădere.

Sunt posibile scurgeri importante pe versanţi, torenţi şi pâraie, viituri rapide cu posibile efecte de inundaţii locale şi creşteri de debite şi niveluri pe unele râuri mici din zona de deal și munte din sud-estul și estul țării, cu posibile depăşiri ale **COTELOR DE ATENȚIE** ca urmare a precipitațiilor prognozate, cedării apei din stratul de zăpadă şi propagării.

**DUNARE:**

**Debitul la intrarea în țară (secțiunea Baziaș)** în intervalul 19 – 20.04.2023 **a** **fost în creștere, având valoarea de** **7200 m3/s,** sub media multianuală a lunii **aprilie (7900 m3/s).**

În aval de Porţile de Fier debitele au fost în creștere pe sectorul Gruia – Giurgiu și în scădere pe sectorul Oltenița – Tulcea.

**Debitul la intrarea în țară (secțiunea Baziaș) va fi în creștere (7700 m3/s).**

În aval de Porțile de Fier debitele vor fi în creștere pe sectorul Gruia – Olteniţa și în scădere pe sectorul Călăraşi – Tulcea.

**2.** **Situaţia meteorologică în intervalul 19.04.2023, ora 08.00 – 20.04.2023, ora 08.00**

**În ţara:** În partea de sud-est a țării și local în est, nebulozitatea a fost persistentă, a plouat în mare parte din interval în Dobrogea, estul Munteniei și în estul și sud-estul Moldovei unde au continuat să se acumuleze cantități de apă însemnate (în general de 15...25 l/mp și pe alocuri de peste 35...50 l/mp); în aceste condiții valorile termice diurne s-au situat sub cele specifice datei. În celelalte regiuni, vremea a fost normală termic pentru această perioadă din an, cerul a fost variabil, cu înnorări temporare (cu precădere dezvoltări noroase convective), s-au semnalat averse ce au avut și caracter torențial (pe spații mici de peste 15 l/mp în timp scurt), însoțite de descărcări electrice local în Oltenia, jumătatea de vest a Munteniei, Banat, Crișana și sud-vestul Transilvaniei și pe arii restrânse în Maramureș; izolat au fost căderi de grindină, fiind confirmate din datele rețelei hidro pentru județul Alba și din surse externe pentru județele Dâmbovița și Prahova. La munte, la peste 1800 m altitudine, trecător s-au semnalat precipitații sub formă de lapoviță, ninsoare și averse de măzăriche. Vântul a suflat slab și moderat, izolat cu ușoare intensificări (rafale de până la 40...45 km/h) în regiunile extracarpatice. Este strat de zăpadă local în zona montană înaltă și aseară la ora 21 măsura -în platformele stațiilor meteorologice- până la 244 cm în Munții Făgăraș și 240 cm în Munții Bucegi. Temperaturile maxime s-au încadrat între 10 grade la Rădăuți, Mahmudia și Corugea și 19 grade la Drobeta-Turnu Severin, Bechet, Calafat, Băilești, Caracal, Pitești, Titu și Zimnicea; la ora 6 se înregistrau valori termice între 2 grade la Borod și 11 grade la Calafat, Fetești, Tulcea, Gorgova, Sulina, Gura Portiței, Jurilovca și Constanța-dig. Izolat s-a semnalat ceață.

*Observație: au fost emise 4 atenționări cod galben pentru fenomene meteorologice periculoase imediate.*

**La Bucureşti,** regimul termic a fost în continuare caracterizat de valori apropiate de cele normale pentru această perioadă. Înnorările au fost accentuate în a doua parte a zilei când au fost averse izolat moderate cantitativ (în unele cartiere, înregistrându-se peste 10...15 l/mp). Vântul a suflat slab și moderat. Temperatura maximă a fost de 17 grade la Filaret și Afumați și 18 grade la stația meteo Băneasa, iar la ora 6 se înregistrau 8 grade în Băneasa, 9 grade la Afumați și Filaret.

**3. Prognoza meteorologică în intervalul 21.04.2023, ora 08.00 – 22.04.2023, ora 08.00**

**În ţara,** valorile termice se vor situa jurul normelor perioadei. Cerul va avea înnorări temporar accentuate și vor fi perioade cu averse și descărcări electrice, pe arii relativ extinse în regiunile sudice, estice, la munte, local în centru și pe suprafețe mai mici în restul teritoriului. Pe alocuri, cu o probabilitate mai mare în sud, cantitățile de apă vor fi însemnate și vor fi condiții de grindină. În zona montană înaltă, trecător vor fi precipitații și sub formă de lapoviță sau ninsoare. Vântul va sufla slab și moderat, cu unele intensificări în est, sud-est și pe crestele montane. Temperaturile maxime se vor încadra între 12 și 21 de grade, iar cele minime între 2 și 10 grade. Dimineața și noaptea, pe alocuri se va forma ceață.

**La Bucureşti,** valorile termice vor fi apropiate de normele perioadei, cu o maximă a temperaturii aerului de 16...18 grade și minima de 8...9 grade. Cerul va fi temporar noros și vor fi averse posibil însoțite de descărcări electrice. Vântul va sufla slab și moderat. Dimineața și noaptea vor fi condiții de ceață.

**4. Buletin nivometeorologic pentru perioada 19.04.2023, ora 21 - 20.04.2023, ora 21.**

**Masivul Făgăraş - risc 3 - însemnat**

La peste 1800 m, zăpada este umezită în partea ei superioară, în special la altitudini de 1800-2100 m, unde și temperaturile au fost ușor pozitive și unde riscul unor curgeri sau avalanșe de topire este mai mare. Temporar se vor semnala precipitații mixte. Stratul de zăpadă este mai consistent pe versanții nordici, iar în partea superioară este în continuare instabil în primii 30-40 cm, unde are rezistență redusă. În profunzime, stratul mai vechi prezintă zone mai dure, cu cruste de gheață. În apropierea crestelor se mai întâlnesc cornișe, iar pe văi și în zonele adăpostite, depozite însemnate de zăpadă. Pe pantele suficient de

înclinate, stratul instabil din partea superioară va putea aluneca spontan peste stratul vechi și compactat, ducând la declanșarea unor avalanșe de dimensiuni medii și mari, riscul declanșării fiind amplificat la supraîncărcări oricât de slabe. Unele avalanșe pot angrena și straturi mai vechi și pot coborî la altitudini mai mici de 1800 m.

Sub 1800 m, stratul de zăpadă s-a redus substanțial și este umezit, iar sub influența ploilor care se vor mai înregistra, va continua să se topească accelerat. Pe pantele mai înclinate și mai umbrite de la altitudini de peste 1600 m, se mai pot declanșa curgeri și avalanșe de mici dimensiuni, riscul fiind amplificat la supraîncărcări oricât de slabe.

**Masivul Bucegi - risc 4 - mare**

La peste 1800 m, la suprafață întâlnim un strat instabil, ce are rezistenţă scăzută în primii 40-50 cm. Stratul este umezit la suprafață, mai ales la altitudini de 1800-2100 m, iar acolo riscul pentru curgeri spontane va fi mai mare. Temporar se vor mai semnala ninsori și lapovițe, care vor umezi suplimentar zăpada. Sub stratul instabil din partea superioară a zăpezii se află stratul vechi, cu rezistență crescută. La baza stratului se întâlnește o zonă cu cristale de tip cupă, ce poate favoriza în cazuri izolate dislocarea stratului umed și îngreunat cu apă de deasupra. Pe văi și în zonele adăpostite se întâlnesc depozite mai însemnate de zăpadă, iar în zona crestelor plăci de vânt mai vechi și cornișe. Pe pantele suficient de înclinate, straturile instabile și cu rezistență scăzută de la suprafaţă pot aluneca spontan peste vechiul strat, ducând astfel la declanșarea unor avalanșe de dimensiuni medii și mari, riscul fiind amplificat la supraîncărcări oricât de slabe. În cazuri izolate se pot angrena și straturi mai vechi în avalanșe, iar acestea pot coborî și la altitudini mai mici de 1800 m. Sub 1800 m stratul de zăpadă s-a redus semnificativ, menținându-se în special pe unele văi umbrite de la altitudini de peste 1600 m. Ploile care se vor mai înregistra vor accelera topirea stratului rămas. Spontan vor fi condiţii pentru declanșarea unor curgeri și avalanșe de dimensiuni mici și chiar medii la altitudini de peste 1600 m, riscul fiind amplificat la supraîncărcări.

**Masivul Rodnei - risc 3 - însemnat**

La peste 1800 m altitudine, în partea superioară a stratului zăpada este umedă și instabilă în primii 30 cm. Sub această zăpadă umezită se află zăpada mai veche, ce are în profunzime câteva cruste de gheață. Pe văi și în zonele adăpostite mai sunt depozite însemnate de zăpadă, iar în zona crestelor cornișe. Pe fondul temperaturilor diurne ușor pozitive şi trecător al precipitațiilor mixte, zăpada va continua să se umezească și să se taseze. Pe pantele suficient de înclinate și pe văile unde mai sunt depozite însemnate, stratul superior instabil poate aluneca spontan peste cele vechi și compact, ducând la declanșarea de avalanșe de dimensiuni medii și izolat chiar mari, riscul fiind amplificat la orice alte supraîncărcări.

La altitudini mai mici de 1800 m, zăpada va continua să se topească sub acțiunea temperaturilor predominant pozitive, al insolației și trecător al ploilor. Pe pantele suficient de înclinate se pot produce spontan avalanșe de dimensiuni mici și izolat medii la peste 1600 m, prin alunecarea stratului puternic umezit de la suprafaţă peste cel vechi și înghețat, riscul declanșării acestora fiind amplificat la supraîncărcări.

**Masivul Parâng-Şureanu - risc 3 - însemnat**

La peste 1800 metri, stratul de zăpada s-a tasat ușor și este umezit la suprafață. În partea superioară se menține stratul instabil, cu rezistenţă scăzută în primii 30 de cm. Temporar se vor semnala precipitații mixte. În profunzime stratul vechi este compact, cu cruste de gheață în interior. Pe anumite văi se întâlnesc depozite mai vechi și însemnate de zăpadă. Pe pantele suficient de înclinate, stratul instabil din partea superioară poate aluneca peste cel vechi și compact, ducând la declanșarea spontană a unor avalanșe de dimensiuni medii, riscul fiind amplificat la supraîncărcări.

La altitudini mai mici de 1800 metri stratul s-a topit accelerat, iar temperaturile pozitive şi ploile vor continua procesul de topire al stratului rămas. La altitudini de peste 1600 m, izolat se mai pot declanșa curgeri sau avalanșe de dimensiuni mici pe văile mai umbrite, riscul fiind amplificat la supraîncărcări.

**Muntii Ţarcu-Godeanu - risc 3 - însemnat**

La peste 1800 m la suprafață se întâlnește stratul relativ recent depus și umezit, de 5-10 cm. În partea superioară se menține stratul instabil și cu rezistență scăzută în primii 15-25 cm, alcătuit din zăpada recentă și din cea depusă în intervalul precedent. Stratul este ușor umezit și temporar se vor mai semnala precipitații mixte. Acest strat mai instabil este depus peste stratul mai vechi și stabilizat, ce prezintă cruste de gheață în interior și care are rezistență crescută. În zona crestelor mai sunt cornișe vechi, iar pe văi și în zonele adăpostite s-au menţinut depozitele mai vechi şi însemnate de zăpadă. Pe pantele suficient de înclinate, se pot declanșa spontan avalanșe de dimensiuni mici și medii, prin alunecarea zăpezii din partea superioară peste stratul vechi și compact, riscul declanșării fiind amplificat la supraîncărcări.

La altitudini mai mici de 1800 m stratul de zăpadă va continua să se topească accelerat pe fondul ploilor și al temperaturilor pozitive. În special între 1600 și 1800 m pe văile umbrite, unde mai e strat de zăpadă, se mai pot declanșa izolat avalanșe de dimensiuni mici, riscul declanșării acestora fiind amplificat la supraîncărcări.

**Masivul Călimani-Bistriţei-Ceahlău - risc 3 - însemnat**

La peste 1800 metri, stratul este ușor umezit și s-a mai tasat. În partea superioară zăpada are rezistență scăzută în primii 20-30 cm, iar sub aceștia se află stratul mai vechi şi compact, cu rezistență crescută și cu numeroase cruste de gheață în interior. Pe văi și în zonele adăpostite mai sunt depozite însemnate de zăpadă. Trecător se vor semnala precipitații mixte. Stratul instabil de la suprafață poate aluneca spontan, pe pantele suficient de înclinate, peste stratul vechi și întărit, ducând la declanșarea de avalanșe de dimensiuni medii, riscul declanșării avalanșelor fiind amplificat la supraîncărcări oricat de slabe.

La altitudini mai mici de 1800 de metri, stratul este puternic umezit și cu rezistență redusă. Sunt așteptate precipitații predominant sub formă de ploaie, iar stratul va continua să se topească. Pe pantele suficient de înclinate, atât spontan, cât și la suprasarcini, se pot declanșa curgeri și avalanșe de dimensiuni mici și izolat medii la peste 1600 m.

**Masivul Vladeasa-Muntele Mare - risc 1 - redus**

Stratul de zăpadă a scăzut în continuare, mai ales la altitudini joase, iar ploile şi temperaturile predominant pozitive vor continua topirea sa accelerată. Doar izolat, pe pantele înclinate din zonele adăpostite sau cu acumulări mai importante, se mai pot declanșa curgeri și avalanșe de topire de dimensiuni mici, riscul fiind mai crescut la supraîncărcări.

**PROGNOZA VREMII ÎN INTERVALUL 19.04.2023, ora 21 - 20.04.2023, ora 21:**

Vremea va fi ușor instabilă și apropiată de normalul termic al perioadei. Cerul va fi variabil, temporar noros. Trecător se vor semnala averse de ploaie, mai frecvente însă în Carpații Meridionali, însoţite și de descărcări electrice şi izolat vor fi posibile căderi de grindină sau măzăriche. La peste 1600 m altitudine în Carpații Orientali și la peste 1800 m în cei Meridionali precipitațiile vor fi mixte, trecător sub formă de ploaie la orele amiezii și temporar sub formă de ninsoare. Cantităţile de precipitaţii vor depăşi pe arii restrânse 10 l/mp. Vântul va sufla slab și moderat, cu intensificări temporare în zonele înalte din Carpații Meridionali și Orientali, care vor atinge sau depăși trecător 50-60 km/h. Local se va semnala ceață, asociată și cu depuneri de chiciură în zonele înalte din Carpații Orientali și Meridionali.

**Temperaturi prognozate în intervalul 19.04.2023 ora 21 - 20.04.2023 ora 21:**

**Peste 1800 m: temperaturi minime**: -6…-1 grade **temperaturi maxime**: -1… 5 grade

**Sub 1800 m: temperaturi minime**: -2… 3 grade **temperaturi maxime**: 3… 10 grade

**Vânt la peste 2000 m:** din sector nord-estic, cu intensificări temporare de 50-60 km/h

**Altitudinea izotermei de 0 grade**: în general între 1600 şi 2200 m, cu cele mai scăzute valori în Carpații Orientali.

**II. CALITATEA APELOR**

**2.1. Pe fluviul Dunarea**

**Agenția pentru Protecția Mediului Galați** revine cu informații referitoare la incidentul de navigație produs în data de 14.04.2023, pe fluviul Dunărea la Mm 69, constând în coliziunea produsă între M/V MIRA, pavilion Comoros și S/M COSMINA 1 aflată în convoi cu S/M HENIA ambele pavilion România, precizând că nava COSMINA 1 nu avea combustibil la bord fiind folosită ca barjă, iar la fața locului nu au fost constatate irizații de nici o natură. S/M HENIA a descărcat marfa, sulfat de amoniu, iar în prezent se află în portul Reni, Ucraina. M/V MIRA nu a suferit daune și se află sub sechestru în portul Reni, Ucraina.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

Nu au fost semnalate evenimente deosebite.

**IV. ALIMENTĂRI CU APĂ**

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosinta: S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin incetarea livrarii apei din sursa r. Miletin - ac.Halceni.

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

Se mentine situatia de restrictii in alimentarea cu apa pentru piscicultura prin reducerea debitului la sursa r. Ezareni - ac. Ezareni, corespunzator treptei III, incepand cu data de 01.09.2022, pentru Statiunea de Cercetare Dezvoltare pentru Acvacultura si Ecologie Acvatica Horpaz.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, astfel: S.C. AQUAVAS S.A. VASLUI – Sucursala Vaslui din acumularea Solesti și A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești.

DIRECȚIA COMUNICARE